b'\n_START_ARTICLE_\nOperacija Bo\xc5\xbeji srd\n_START_PARAGRAPH_\nOperacija bo\xc5\xbeji srd (hebrejsko: \xd7\x9e\xd7\x91\xd7\xa6\xd7\xa2 \xd7\x96\xd7\xa2\xd7\x9d \xd7\x94\xd7\x90\xd7\x9c\xe2\x80\x8e\xe2\x80\x8e Mivtza Za\'am Ha\'el) je bila tajna operacija pod vodstvom Mosada, katere namen je bilo iskanje in eliminacija pripadnikov teroristi\xc4\x8dne organizacije \xc4\x8crni seprember in pripadnikov Palestinske osvobodilne organizacije (PLO), ki so sodelovali pri pripravi napada na izraelske \xc5\xa1portnike na olimpijskih igrah v M\xc3\xbcnchnu leta 1972._NEWLINE_Operacija se je za\xc4\x8dela leta 1972, trajala pa naj bi ve\xc4\x8d kot 20 let. V operaciji naj bi bilo po neuradnih podatkih skupno ubitih 20 - 35 ljudi, celoten seznam tar\xc4\x8d pa je \xc5\xa1e danes skrivnost.\n_START_SECTION_\nNa\xc4\x8drtovanje operacije\n_START_PARAGRAPH_\nIzrael je takoj po smrti \xc5\xa1portnikov v teroriti\xc4\x8dnem napadu v M\xc3\xbcnchnu izvedel napade na polo\xc5\xbeaje Palestinske osvobodilne organizacije v Siriji in Libanonu. Premierka Golda Meir se je zna\xc5\xa1la pod pritiskom obve\xc5\xa1\xc4\x8devalnih slu\xc5\xbeb, pa tudi izraelske javnosti, ki so zahtevale ma\xc5\xa1\xc4\x8devanje v obliki atentatov na vse, ki so bili tako ali druga\xc4\x8de udele\xc5\xbeeni v na\xc4\x8drtovanje in izvedbo teroristi\xc4\x8dnega napada. Dodaten udarec za Izrael je bilo tudi nadaljevanje olimpijskih iger kljub tragi\xc4\x8dnemu dogodku, kasneje pa \xc5\xa1e izpustitev treh teroristov, ki so jih Nemci zajeli po napadu. Izpu\xc5\xa1\xc4\x8deni so bili v zameno za talce na ugrabljenem Lufthansinem letu 615._NEWLINE_V ta namen je bilo oblikovanih ve\xc4\x8d skupin, ki so vsebovale specialiste za razli\xc4\x8dna podro\xc4\x8dja. Poleg atentatov so se izvajale tudi psiholo\xc5\xa1ke operacije, kot so objavljanje osmrtnic palestinskih aktivistov, ki so bili \xc5\xa1e \xc5\xbeivi, ter po\xc5\xa1iljanje \xc5\xa1opkov ro\xc5\xbe njihovim sorodnikom pred napadom s sporo\xc4\x8dilom: "Opomin, da ne pozabljamo in ne opro\xc5\xa1\xc4\x8damo"._NEWLINE_Celotna operacija je v iskanje palestinskih aktivistov preusmerila precej\xc5\xa1en del aktivnosti izraelskih obve\xc5\xa1\xc4\x8devalnih slu\xc5\xbeb, kar naj bi bil tudi eden od vzrokov, zakaj obve\xc5\xa1\xc4\x8devalne slu\xc5\xbebe niso pravo\xc4\x8dasno zaznale priprav na jomkipursko vojno leta 1973.\n_START_SECTION_\nOdzivi\n_START_PARAGRAPH_\n\xc4\x8crni september je po za\xc4\x8detku ubojev palestinskih aktivistov izvedel tudi svoje povra\xc4\x8dilne akcije. Na izraelska veleposlani\xc5\xa1tva po svetu je bilo poslanih ve\xc4\x8d pisemskih bomb. Ena od teh bomb je terjala \xc5\xbeivljenje Amija \xc5\xa0ahorija, izraelskega svetovalca za kmetijstvo v Londonu._NEWLINE_\xc4\x8crni seprember je napadel tudi izraelsko veleposlani\xc5\xa1tvo v Bangkoku, ki je bil krinka za na\xc4\x8drtovan napad na letalo, s katerim je Golda Meir pripotovala v Rim na obisk k pape\xc5\xbeu. Mosadovi agenti so pravo\xc4\x8dasno odkrili palestinske aktiviste z ro\xc4\x8dnimi protiletalskimi sistemi in prepre\xc4\x8dili napad._NEWLINE_Palestinci so ubili tudi tri domnevne Mosadove agente in izraelskega voja\xc5\xa1kega ata\xc5\xa1eja v ZDA._NEWLINE_Atentati so med Palestinci povzro\xc4\x8dili nemalo strahu, posebej \xc5\xa1okantna zanje pa je bila operacija Vodnjak mladosti v Bejrutu, saj je pokazala izraelsko pripravljenost, da izvede napad kjerkoli. Bejrut je bil takrat opori\xc5\xa1\xc4\x8de vidnih predstavnikov PLO. Mnogo palestinskih aktivistov je v strahu pred atentatom tudi prenehalo s podpiranjem palestinskim voja\xc5\xa1kim organizacijam, kar je precej zmanj\xc5\xa1alo \xc5\xa1tevilo palestinskih teroristi\xc4\x8dnih napadov.'